ລັດຖະບານລາວປະດັບຫຼຽນກາມິດຕະພາບໃຫ້ໝູ່ຄະນະ,ສ່ວນບຸກຄົນສະຖານກົງສູນໃຫຍ່ຫວຽດນາມປະຈຳຫຼວງພະບາງ
(ອຳນາດການປົກຄອງແຂວງຫຼວງພະບາງ
ປະດັບຫຼຽນກາມິດຕະພາບໃຫ້ທ່ານເຈີນວັນຕ໋ວນ)
ຕອນຄ່ຳວັນທີ 19/10, ອຳນາດການປົກຄອງແຂວງຫຼວງພະບາງ ໄດ້ຈັດພິທີ ປະດັບຫຼຽນກາມິດຕະພາບຂອງລັດຖະບານລາວ ໃຫ້ 1 ໝູ່ຄະນະ, 11 ສ່ວນບຸກຄົນຂອງສະຖານກົງສູນໃຫຍ່ຫວຽດນາມ ປະຈຳຫຼວງພະບາງ. ທ່ານເລຂາພັກແຂວງຫຼວງພະບາງ ຄຳຂັນ ຈັນທະວິສຸກ ຢືນຢັນວ່າ, ໃນຊຸມປີຜ່ານມາ, ສະຖານກົງສູນໃຫຍ່ຫວຽດນາມ ຢູ່ເຂດພາກເໜືອລາວ, ໃນນັ້ນມີທ່ານຫົວໜ້າສະຖານກົງສູນໃຫຍ່ຫວຽດນາມ ເຈີນວັນຕ໋ວນ ແມ່ນຂົວເຊື່ອມຕໍ່ຢ່າງແໜ້ນແຟ້ນໃນການຊຸກຍູ້ສ້າງສາຍພົວພັນມິດຕະພາບລະຫວ່າງບັນດາແຂວງຂອງຫວຽດນາມ ກັບບັນດາແຂວງທາງພາກເໜືອລາວ. ສະຖານກົງສູນໃຫຍ່ຫວຽດນາມ ໄດ້ສົມທົບກັບແຂວງ ຫຼວງພະບາງ ໃນການເພີ່ມທະວີການຮ່ວມມື, ຊ່ວຍເຫຼືອກັນຫຼາຍດ້ານຄື: ສ້າງຖັນແຖວພະນັກງານ, ມອບສົ່ງເຕັກນິກ, ກໍ່ສ້າງພື້ນຖານໂຄງລ່າງ, ການຄ້າ, ການລົງທຶນ, ສ້າງເງື່ອນໄຂສະດວກໃຫ້ພົນລະເມືອງ 2 ປະເທດ ກໍຄືພົນລະເມືອງປະເທດທີ 3 ໄດ້ໄປມາ, ເຮັດວຽກ ແລະ ທ່ອງທ່ຽວຜ່ານຫວຽດນາມ.
ທ່ານຫົວໜ້າສະຖານກົງສູນໃຫຍ່ຫວຽດນາມ ເຈີນວັນຕ໋ວນ ຢືນຢັນວ່າ, ຫຼຽນກາມິດຕະພາບແມ່ນການລະດົມກຳລັງໃຈໃຫ້ພະນັກງານ, ພາລະກອນສະຖານກົງສູນໃຫຍ່ ສືບຕໍ່ມານະພະຍາຍາມກວ່າອີກໃນໄລຍະຈະມາເຖິງ ເພື່ອສືບຕໍ່ອຸທິດກຳລັງເຫື່ອແຮງ, ປະຕິບັດໜ້າທີ່ເຊິ່ງພັກ ແລະ ລັດມອບໝາຍໃຫ້ເປັນຢ່າງດີກວ່າອີກ.
(ແຫຼ່ງຄັດຈາກ VOV)